Pa, seun weke uitmekaar op plaas aangevalJaco Taute (Foto: Jaco Taute, Facebook) Jaco Taute (53), die voorsitter van die Rooivleisprodusente-organisasie (RPO) en veediefstalvoorkomingsforum in Gauteng, is Woensdagaand op sy plaas in die Westongebied, Gauteng, geskiet. Dit volg twee weke nadat sy seun, Adriaan Taute (20), op dieselfde plaas geskiet is. Taute glo die twee voorvalle hou verband met mekaar en dat sy gesin geteiken word weens sy aktiewe betrokkenheid by veediefstalvoorkoming in die provinsie. Taute vertel die alarm het Woensdag omstreeks 23:50 afgegaan. “Ek het twee mans op die veiligheidskamera gewaar wat na die plaaswerf aangehardloop gekom het. Ek het gedink hulle wil skaap steel,” sê Taute. “Min het ek geweet ander mans het reeds die plaas betree en my ingewag. Ek het met my wapen uitgegaan om die mans te verras en dit is toe dat hulle op my begin skiet. Ek het teruggeskiet.” Taute is nie seker hoeveel mans op die toneel was nie, maar hy sê volgens die polisie was daar vyf. Hy is in die proses deur sy linkerhand met ’n .45-pistool geskiet. “Hulle het net aanhou skiet. Ek het met my bebloede hand die huis ingehardloop en ek, my vrou en Adriaan het in die kamer gesit. Ons het die plaaslike buurtwagte en polisie gebel en my vrou het my hand versorg. Die mans het van buite af aanhoudend op die huis geskiet.” Hulp het ná omstreeks ’n driekwartier daar aangekom, waarna die mans laat spaander het. Taute is na ’n hospitaal in Randfontein geneem, waar die dokters x-strale van sy hande geneem en hom behandel het. “Gelukkig is daar geen beenskade nie, die koeël is net deur die vleis en weefsel.” Adriaan is die Vrydag (8 Julie) omstreeks 07:40 op Taute se plaas geskiet. Hy is deur die bakkie se venster in die arm geskiet. Taute en sy vrou was die dag in Kroonstad en Adriaan was alleen op die plaas. “Ons het ’n veiligheidswag gekry om die vorige aand wag te hou terwyl Adriaan alleen op die plaas is. Hy was die volgende oggend op pad om die wag huis toe te vat toe die voorval plaasgevind het.” Adriaan is in die hospitaal opgeneem, maar die dokter kon nie die koeël verwyder nie aangesien dit te naby aan die senuwees vasgesit het. Volgens Taute het die koeël nou na sy bors geskuif. Taute en sy gesin is erg deur die voorval getraumatiseer. “Ons is angsbevange dat die aanvallers sal terugkom. Ons voel nie meer welkom in ons eie huis nie. Ons familie se vrye tyd en geluk word hierdeur beïnvloed en ons reg op vryheid geskend.” Taute hoop die polisie trek spoedig die aanvallers vas. Maroela Media het navraag oor die voorval aan die polisie gerig, maar wag nog vir terugvoer.